BANPU ทุ่ม 7 พันลบ.ลงทุนแหล่งก๊าซธรรมชาติในสหรัฐฯ หวังหนุนกำลังผลิตเพิ่ม
BANPU ทุ่มงบ 7 พันล้านบาท ลงทุนแหล่งก๊าซธรรมชาติ Marcellus shale ในสหรัฐฯ เพิ่มการผลิตก๊าซธรรมชาติได้ราว 100 ล้านลูกลูกบาศก์ฟุต (ลบ.ฟ.)/วัน
9 ต.ค. 2560

บริษัท บ้านปู จำกัด (มหาชน) หรือ BANPU เปิดเผยว่า บริษัทได้ลงนามในสัญญาซื้อขายเพื่อทำการเข้าซื้อสัดส่วนผลประโยชน์ในบริเวณตะวันออกเฉียงเหนือของแหล่งก๊าซธรรมชาติ Marcellus shale ในมลรัฐเพนซิลเวเนีย ประเทศสหรัฐอเมริกา โดยในครั้งนี้เป็นการเข้าซื้อสัดส่วนและเป็นผู้ดำเนินการผลิต รายการในครั้งนี้มีมูลค่าการลงทุนจำนวน 210 ล้านเหรียญสหรัฐ หรือราว 7,000 ล้านบาท
โดยการลงทุนครั้งนี้จะให้ผลประโยชน์ที่สำคัญคือผลประโยชน์ในหลุมผลิตคิดเป็นร้อยละ 80 ของจำนวนหลุมทั้งหมด 112 หลุม, ปริมาณการผลิตก๊าซธรรมชาติ คิดตามสัดส่วนการลงทุน ประมาณ 100 ล้านลูกบาศก์ฟุต (ลบ.ฟ.)/วัน, ปริมาณสำรองก๊าซธรรมชาติ 1P คิดตามสัดส่วนการลงทุน ประมาณ 414 พันล้านลูกบาศก์ฟุต และครอบครองพื้นที่การผลิตก๊าซธรรมชาติ ประมาณ 32,350 เอเคอร์ ในบริเวณ Marcellus Shale
ทั้งนี้ การเข้าทำรายการลงทุนครั้งนี้เป็นรายการที่ 5 ที่บริษัทเข้าลงทุนในธุรกิจก๊าซธรรมชาติ ในสหรัฐฯ ถือเป็นการลงทุนอีกรายการหนึ่งที่สอดคล้องกับกลยุทธ์ในการเข้าถือครองสัดส่วนผลประโยชน์ในสินทรัพย์ที่สร้างกระแสเงินสดอยู่แล้ว ซึ่งจะเสริมสร้างสถานะให้บริษัทในฐานะผู้ลงทุนรายสำคัญในแหล่ง Marcellus มากยิ่งขึ้น